**Generalforsamling 2021**

Referat fra generalforsamling

torsdag, den 17. juni 2021 kl. 19:30 i Frihedens Idrætscenter

1.             Valg af dirigent.

Søren Overgaard blev valgt

2.             Valg af referent.

Solveig Jakobsen blev valgt

Søren Overgaard konstaterede indledningsvist, at generalforsamlingen var lovligt indkaldt.

3.             Valg af stemmetællere.

Per og Lasse blev valgt

4.             Formandens beretning

Medlemsstatus

Æresmedlem :  2019:3 / 2020:3

​

Børn/Ungdom 2019:60 /2020:56

​

Junior under 16 år 2019: 27 / 2020:25

​

Ungdom 16 – 24 år 2019: 5 / 2020: 5

​

Aktiv med båd 2019 : 116 / 2020 : 112

​

Aktiv m/båd over 65 2019: 69 / 2020: 65

​

Aktiv uden båd 2019 : 63 / 2020: 70

Ægtefælle/samlever 2019: 59 / 2020: 58

​

Passive 2019:32 / 2020 : 35

​

Totalt 2019= 434 / 2020 =429

 Medlemmer der er afgået ved døden i det forløbne år
Vi er ikke bekendt med medlemmer der er afgået ved døden i 2020

Æresnåle 50 år

250 Ivan Pedersen 1. april 1971

12 Birgit Andreasen 1. april 1971

100 Bjarne Jan Madsen 1. april 1970

42 Bo Garny 1. april 1971

Æresnåle 25 år

​

287 Bjarne Holm 16. august 1995

Administration
Det er min opfattelse, at vores administration bliver bedre og bedre. Selvfølgelig opstår der stadig fejl, men med de nye systemer er det blevet meget lettere at gennemskue og fremfor alt nemmere at få rettet op på.
Vi har også fået etableret en enkelt online indmeldelse, der vises som et menupunkt på hjemmesiden. I den forbindelse vil der ligeledes blive implementeret en funktion til online betaling.
Vores kasserer har et fint samarbejde med Kultur og Fritid i Hvidovre kommune hvilket bl.a. har udmøntet sig i at vi ikke længere udsender anbefalede breve til restanter, men i stedet rapporterer dem til kommunen hvorefter de bliver rykket via e-boks.
Til sidst skal det lige nævnes, at vi p.t. har en dialog med kommunen om betalings- og opsigelsesfrister omkring bøjepladsleje.

Puklehvalerne
Puklehvalernes ugentlige møder har desværre været hårdt ramt af Corona-nedlukningerne, men de har dog, selvom vi har været nødt til lukke klubhus og Skipperstue alligevel mødtes og udført forskellige aktiviteter på havnen.

Der har selvfølgelig ikke været plads til større projekter og mange af de ting Puklehvalerne laver bliver først bemærket når de ikke bliver gjort. Her tænker jeg på følgende:

·         Oprydning på i havnerum/værksted samt udvalgsrum

·         Udsætning og optagning af kapsejladsbøjer

·         Diverse vedligeholdelse af skolebåde/ungdomsbåde

Derudover bliver der løbende ryddet op på plads og moler.

Det kan ikke understreges nok, at det er et privilegie for klubben og en fornøjelse for deltagerne, at vi kan samle sådan en gruppe af frivillige.

Havnen
Hvis I har bemærket det, så har vi fået en ny betalingsautomat til tankanlægget. Det er sådan noget NETS bare meddeler, at nu skal det skiftes og det skal I selv betale. Sådan er det når man har monopol. Så kan man kalde det held eller uheld, men sidst på året gik automaten i stykker og en reparation var blevet næsten lige så dyr som den nye vi har fået sat op.

Vi har et tilbagevendende problem med vores mastekran. Den går i stykker af og til, hvilket måske ikke er så underligt, når man ser hvordan nogle brugere indimellem, behandler kontrolenheden. Vi, i bestyrelsen, og ikke mindst Johnna gør hvad vi kan for at den virker, men jeg vil også bede om jeres forståelse for, at vi ikke er bemandet på havnen weekender og udenfor normal arbejdstid.
I samme forbindelse vil jeg nævne slæbestedet hvor den samme problematik gør sig gældende.

Omkring renovering af moler, havnebassin m.v. kan jeg nævne at der er blevet afholdt et par møder med kommunens projektansvarlige, Connie Kirkegaard Nielsen, Niras (rådgivende ingeniørfirma) samt havnens klubber.
Projektet starter nu og forventes afsluttet i 2024 og det får naturligvis indflydelse på brugen af havnen.
I første omgang skal der foretages en sideflytning af sedimentet i havnen for at opnå de fornødne dybder. Det indebærer, at der opsættes et siltnet på havnesiden af molehovederne så det forurenede sediment fra havnen, ikke flyder ud i Kalveboderne. Derefter går gravemaskinerne i gang og det arbejde forventes tilendebragt indenfor ca. halvanden måned.
Det arbejde igangsættes 1. november 2021 og indebærer, at havnen skal være tømt for både på det tidspunkt.
Vi, sejlklubben, er p.t. i gang med at få indsamlet dybgang på alle både da der vil være tale om varierende dybder i havnebassinet og vi kan derfor heller ikke regne med at have de samme pladser næste år. Vi vil selvfølgelig gøre hvad vi kan for at der bliver så lidt omflytning som muligt.
De næste faser af projektet vil være etablering af en ny spuns, en såkaldt Københavnerspuns, indenfor den nuværende spuns. Arbejdet med dette vil foregå etapevis startende med den yderste del af nordmolen, derefter yderste del af sydmolen osv. Derudover vil det yderste af nord- og sydmolen blive hævet, som værn mod vandstandsstigninger og stormflod. Sidst men ikke mindst, er kommunen i gang med at søge om tilladelse til udvidelse af sydmolen med 3-6 meter.

Klubhus
Selvom det først er nu, at klubhuset/Susets køkken er rigtigt åbent uden krav om mundbind osv. er der måske nogen der har bemærket, at der kommet nyt gulv i køkkenet og i klubhuset. Begge gulve var efterhånden så medtagne at de ikke længere kunne vedligeholdes og i klublokalet valgte vi en løsning hvor det gamle gulv blev planslebet hvorefter der blev lagt en hel ny type linoleumsagtigt gulv, i plader. Det betyder, at nu skal der ikke slibes og lakeres gulv længere og i tilfælde af problemer under gulvet kan de nye plader tages op og lægges igen. Der er selvfølgelig også sat nye filtdupper på alle stole og borde.
Da gulvet i køkkenet er et såkaldt epoxy-gulv, blev det lavet af udefrakommende håndværkere men det øvrige arbejde er alt sammen lavet af klubhusudvalget og et stort hold af frivillige. En stor tak til det hold.
Det skal også lige nævnes, at vi har haft ekstra rengøring af toiletterne i det forløbne år p.g.a. Corona.

Aktivitetsudvalg
Desværre har der jo været en begrænset aktivitet her, men vi fik dog afholdt vores standerstrygning og der var da også julegaver til børnene selvom juletræsfesten måtte aflyses, men jeg ved at udvalget kommer stærkt tilbage i år.
Det skal også nævnes, at der er nedsat et underudvalg, bestående af Kurt Sejsbo, Benny Erving og Helle Pedersen, som arbejder ihærdigt på arrangementet omkring vores 100-års jubilæum den 6. august 2022.

Sejlsport
Nu er vi så nået til det klubben egentlig drejer sig om nemlig at sejle og hvad der er sket her.

Kapsejlads.
I 2020 var onsdagssejladserne – som alt andet præget af corona situationen.
Onsdagssejladserne kom først i gang i juni måned. Igen med fin opbakning til sejladserne hvor der var 10 til 15 både på vandet. Dommertjansen går på skift mellem bådene og kommunikation omkring det ene og andet kører fint via ”Raserlaugets” facebookside. Godt også at se, at der har været nye ansigter på banen.
Afslutningssejladsen på sæsonen var vanen tro Guldtuden som blev afviklet en lørdag midt i september. 15 både deltog i flot sejlervejr.
Enkelte Hvidovre både har været udenbys. Keld deltog med Sveske II i årets Sjælland Rundt, og var første båd i mål på den lille bane.
Ulrik var med til årets DM i BB10M i Assens hvor det endte med en 6. plads.
Flere fra Hvidovre deltog i Køge Sejlklubs ”One Star Challenge” i juni, hvor man sejler alene på en ca. 100 sømil bane rundt om Møn. Godt gået dem der gennemførte den tur.

Ungdom
Der har også været aktivitet på ungdomsfronten. Der sejles i optimistjoller og de lidt mere øvede i Zoom joller og Feva.
Hvidovre har igen været repræsenteret med deltagere i Stegelejren, der som sædvanlig var en stor succes.
Efter sommerferien dukkede der en del nye juniorer op, så stort set alle joller var på vandet. Det har været herligt at opleve og det ser ud til den gode tilgang er fortsat ind i 2021.
For at have det fornødne udstyr til ungdommen har vi så valgt at anskaffe en Zoom jolle mere.
Det skal også lige nævnes, at Nathalia og Ann-Gitte har meldt sig som begyndertrænere og har fået etableret et mandagshold som I kan følge på Facebook.
Stor tak til juniortrænerne med Svend i spidsen.
Som sidste nyt kan jeg nævne at vi på et tidspunkt sidste år søgte Arbejdernes Landsbank om et sponsorat og de er netop vendt positivt tilbage uden jeg på nuværende tidspunkt kender størrelsesordenen.

Sejlerskole
Også sejlerskolen kom senere i gang pga. Corona, men i juni kunne holdene starte op med lidt reduceret antal ombord og masser af sprit.
Henning Thestrup påtog sig opgaven som administrativ leder af sejlerskolen og fået sat system og struktur på sejlerskolen. Tak for det.
Også stor tak til instruktørerne for deres indsats med ugentlige øvelsessejladser. Der er stor efterspørgsel på at lære og sejle, og der kunne sagtens bruges flere instruktører, så hermed en opfordring til at kontakte sejlerskolen hvis det kunne være noget for dig.
Som noget nyt blev der i efterårssæsonen forsøgt med kapsejladsundervisning med deltagelse i onsdagssejladserne i skolebådene. Den idé er blevet videreført og opgraderet i år så vi har etableret en egentlig kapsejlads undervisning om tirsdagen

SUP
SUP afdelingen havde sidste år stor søgning og vi kunne faktisk ikke efterkomme alle dem der gerne vil med.
Janne og Cecilie stod for undervisning i afdelingen. Klubben har pt. 11 boards.
Allerede fra sæsonstarten nærmest væltede det ind med nye medlemmer, og der måtte udvides med 2 til 3 træningssessioner om ugen. Der går forlydende om, at det både er sjovt og giver god motion.
Afdelingen fik sidste år ca. 20 nye medlemmer og der er afvist omtrent det samme, da kapaciteten ikke har været til stede. Det ser ud til at succesen fortsætter.
Som noget nyt i år, er der startet et styrketræningshold op og til orientering foregår det også på vandet på boards.

Mini-12
Sæsonen 2020 har været meget præget af Covid19 og dermed meget lidt aktivitet.
Der har været enkelte trofaste sejlere, som skal have stor ros for deres engagement og vedholdenhed, trods den beskedne aktivitet.
Vi håber meget at sæsonen 2021 bliver med større aktivitet og flere deltagere.
Det skal her nævnes, at klubben har modtaget en Mini12’er mere, som er skænket af Bjarne Claesen-Nyquist og Jan Schønweller. En stor tak til dem.

Bådudvalget
Udvalget, der som bekendt består af Jan Larsen, stod sidste år for indkøb H-både og har i år vendt lidt om og i stedet stået for salget af Suset og Nell der begge er endt i Enigheden.
Nogen har måske også bemærket, at Anette har skiftet farve. Det har Brian og Johnna sørget for.

Afslutning
Jeg tror jeg har nævnt det før, men lad mig endnu engang sige, at jeg aldrig har været i en forening hvor der har været så meget frivillig hjælp til både store og små opgaver. Det skal vi alle sammen være stolte af. Derudover vil jeg også benytte lejligheden til at takke den øvrige bestyrelse for samarbejdet og den indsats de har ydet i den forløbne periode.

Spørgsmål til beretningen
Der var et spørgsmål fra salen om afregning af bøjepladsleje, hvor det virker urimeligt, at såfremt man opsiger sin bøjeplads f.eks. i juni, at man så stadig skal betale 2. halvår.
Rune svarede, at sådan som det er specificeret fra kommunen opkræver klubben korrekt, men vi er i dialog med kommunen og der vil komme en ændring så der er tydeligere definition af hvilken periode man betaler for samt klare opsigelsesfrister.

Beretningen blev godkendt

5.        Regnskab, herunder orientering om budget

Rune fremlagde de vigtigste forhold i klubbens regnskab.

Klubbens regnskab blev godkendt

Rune fremlagde herefter havnens regnskab.

Havnens regnskab blev godkendt.

Bamsefondens regnskab blev kort gennemgået.

Bamsefondens blev godkendt

Der var et spørgsmål fra salen om bestyrelsen er opmærksom på, at der p.t. er en stor likvid kapital i klubben.

Bestyrelsen svarede, at en væsentlig del af disse er lagt til side til nyt tag på klubhuset, men da vi de sidste år kun har fået vores brugsretsaftale, for arealerne, forlænget med to år har vi ikke ønsket at sætte så stor en investering i gang.

Derudover arbejdes der med etablering af forskellige nye initiativer, som bestyrelsen vil igangsætte i løbet af året.

6. Valg til bestyrelse.

Efter tur afgår følgende:

Kasserer: Rune Munk Pedersen. Modtager genvalg

Bestyrelsesmedlemmerne: Steen Larsen, Modtager genvalg

Henrik Hansen, Modtager genvalg

Stig Petersen, Modtager genvalg

Alle blev genvalgt.

Bestyrelses suppleanter: Michael Christensen og Niels Olsen. Modtager ikke genvalg
Ronnie Andersen blev herefter valgt og vi har derfor kun en suppleant.

Revisorer: Lasse Petersen og Per Nielsen. Begge fortsætter.

Revisorsuppleant: Vagn Olesen. Var ikke til stede, men forventes at fortsætte

7. Indkomne forslag:

Ingen indkomne forslag

8. Eventuelt

-          Der var spørgsmål fra salen om der var planer om etablering af et toilettømningsanlæg
Bestyrelsen svarede at der p.t. ikke er nogen aktiviteter omkring dette men at man vil tage det op med kommunen.

-          Der var spørgsmål fra salen om men eventuelt ville overveje at reducere bestyrelsens størrelse fra de nuværende 9 medlemmer til 7 medlemmer.

-          Der var spørgsmål om hvad der lå bag ved medlemsnedgangen på 5 medlemmer. Der blev svaret, at noget skyldes almindelig afgang og vi i enkelte tilfælde har slettet ikke betalende medlemmer.

Afslutning

Formanden takkede herefter for god ro og orden.